นายกรัฐมนตรี แสดงความยินดีกับความสำเร็จเยาวชนไทย คว้ารางวัลชนะเลิศโอลิมปิกหุ่นยนต์ระดับนานาชาติ
ก่อนการประชุมคณะรัฐมนตรี นายเอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อจัดแสดงผลงานเยาวชนจากการแข่งขันโอลิมปิกหุ่นยนต์ระดับนานาชาติ ประจำปี 2565 ณ เมืองดอร์ทมุนต์ ประเทศเยอรมนี นายกรัฐมนตรี แสดงความยินดีกับความสำเร็จ ของตัวแทนเยาวชนทีม ThaiHerbGood จากโรงเรียนอัสสัมชัญลำปาง จังหวัดลำปาง ที่คว้ารางวัลชนะเลิศ และทีม PANYA ROBOT จากสถาบันปัญญาโรบอท กรุงเทพฯ ที่คว้ารางวัลรองชนะเลิศอันดับ 2 ในการแข่งขันโอลิมปิกหุ่นยนต์ระดับนานาชาติ ประจำปี 2565 พร้อมชื่นชมเยาวชน ที่นำความรู้ความสามารถมาสร้างความภาคภูมิใจให้แก่ประเทศไทย ขอให้นำความสำเร็จครั้งนี้ เป็นแรงผลักดันต่อยอดพัฒนาหุ่นยนต์ให้ไปไกลขึ้นนายกรัฐมนตรี เยี่ยมชมนิทรรศการ “การจัดการเรียนการสอนประวัติศาสตร์” ของกระทรวงศึกษาธิการ มีนโยบายขับเคลื่อนการศึกษาในปี 2566 โดยพัฒนารูปแบบการจัดการเรียนการสอนประวัติศาสตร์ หน้าที่พลเมืองและศีลธรรมให้มีความทันสมัย เหมาะสมกับวัยของผู้เรียน ควบคู่ไปกับการเรียนรู้ประวัติศาสตร์ของท้องถิ่น และการเสริมสร้างวิถีชีวิตของความเป็นพลเมืองที่เข้มแข็งมีเป้าหมายสร้างระบบการเรียนรู้อย่างต่อเนื่องและส่งเสริมปัจจัยที่ส่งผลต่อคุณภาพของผู้เรียน พร้อมชื่นชมการดำเนินงานการจัดการเรียนการสอนประวัติศาสตร์ ของกระทรวงศึกษาธิการ และโรงเรียนในสังกัด สพฐ. ที่นำนโยบายไปขับเคลื่อนสู่การปฏิบัติจนเกิดผลเป็นรูปธรรม เน้นย้ำมุ่งเน้นการเรียนการสอนในทุกวิชาในรูปแบบ Active Learning ระหว่างครูและผู้เรียน เพื่อให้เกิดการเรียนรู้ การคิดวิเคราะห์อย่างเป็นระบบและพัฒนาทักษะด้านต่า ๆ ไปด้วยกัน รวมไปถึงการศึกษาและเรียนรู้ประวัติศาสตร์ในชุมชนและท้องถิ่น และประวัติศาสตร์ชาติไทย เพื่อให้เด็กและเยาวชนได้รู้จักรากเหง้าความเป็นมาของตนเองเกิดความรักภาคภูมิใจในท้องถิ่นและประเทศชาติ ทำให้เกิดความรักสามัคคีและร่วมมือกันในการพัฒนาประเทศไปสู่อนาคตอย่างมั่นคงและยั่งยืน